《大暑松下卧起二首 其二》
宋代·陈天瑞

炎威一何骄，不有商飙惨。苍茫云海路，飞龙不可览。

我本灌园人，昔乃从铅椠。万事已灰心，十载空尝胆。

亭亭松篁边，小池开菡萏。芬清泥自污，根固波徒撼。

终日哦其间，一卧寂百感。相期晚节香，看此秋容淡。

作者简介：宋台州临海人，字德修，号南村，又号古堂。度宗咸淳五年进士。知金华县，有能名，师事王柏。宋末隐遁林壑，诗文极高古，效陶潜书甲子。有文集。